Har 14 jobber og jobber 152 timer i uken - på papiret

Denne afghanske statsborgeren med falskt norsk asylsøkerbevis har 14 jobber i Norge, ifølge arbeidsgiver- og arbeidstakerregisteret.

På papiret er dette en av Norges mest travle arbeidere. Han har ifølge arbeidstagerregisteret 14 jobber, og har jobbet 152 timer i uken siden oktober 2012. I realiteten bruker flere personer samme identitet til å lure arbeidsgivere, politiet og det norske asylsystemet. Politiet

9. sep. 2013 00:26 Sist oppdatert 11. september 2013

Ni av de 14 jobbene har han hatt hver eneste uke siden oktober 2012.

Ifølge opplysningene fra Aa-registeret, som er det sentrale grunndataregistreret for alle arbeidstakere og arbeidsgivere i Norge, har mannen jobbet 152 timer i uken det siste året.

Da har han i så fall bare åtte timer søvn i løpet av en uke.

Han er både murer, kjøkkenhjelp, servitør, butikkarbeider og oppvaskhjelp, i frem forskjellige norske bedrifter.

I tillegg har han to jobber ved ulike gatekjøkken.

Dessuten jobber han som ryddehjelp på tre ulike kafeer i Oslo.

Samtidig er han ansatt i fire jobber i forskjellige bilpleieforretninger, hvor han renser og vasker biler.

Falskt norsk asylsøkerbevis

Sannheten er at bak denne identiteten skjuler det seg mange forskjellige mennesker med ulovlig opphold i Norge.

Les også Her skjer kriminaliteten

Mannen på bildet har kjøpt et norsk asylsøkerbevis for mellom 1500 og 4000 kroner. Men navnet og D-nummeret tilhører en annen person som har lovlig opphold. 1,25 millioner utlendinger har fått såkalt D-nummer i Norge, som som betyr at de har — eller har hatt - en midlertidig tilknytning til Norge.

Dette er ett av 40 tilfeller av falske asylsøkerbevis som er oppdaget det siste året.

De har søkt asyl i Norge eller et annet europeisk land, fått avslag - og har funnet en smart måte å lure både arbeidsgivere, politiet og offentlige etater på.

Fra Peshawar til Oslo

Dette falske asylsøkerbeviset ble oppdaget i posten av tollere i oktober i fjor, og overlevert til Gardermoen politistasjon. Det var fem andre falske ID-kort i konvolutten.

Les også Selger en million smuglersigaretter i uken i Oslo

Dette var grunnlaget for at flere personer ble dømt og utvist ved juletider.De seks forfalskningene ble sendt fra en postadresse i Peshawar til en adresse i Oslo.

— Vi ser at dette har blomstret opp igjen nå. Vi vet ikke hvor mange falske asylsøkerbevis som er i omløp. Men det er enkelt å avsløre det dersom man kjenner til problemet, sier politioverbetjent Stein Arnesen i Politiets utlendingsenhet.

Dårlig i norsk

Ved å studere de falske bevisene grundigere, er det lett å avsløre forfalskningen, påpeker Arnesen. Han driver operative analyse i Politiets utlendingsenhet, samt opplæring av politifolk ute i politidistriktene.

Flere steder i teksten er det små feil.

Bokstaver med «Ø» er skrevet for hånd, og bokstaven «Å» er skrevet som «A».

I tillegg er det flere andre skrivefeil, som viser at norsk ikke er forfalskernes sterkeste fag:

På de falske ID-kortene står det for eksempel «midlertibig» arbeidstillatelse, og at «Funnet Kort leveres neemeste Politi».

Les også Menneskesmugler gikk fri fordi norske fengsler er fulle

Dessuten er det krysset av feil på baksiden av kortet. Der står det at kortets opplysninger er sjekket opp mot pass. Det er feil. Faktum er at asylsøkerbeviset ikke er godkjent ID-papir. Kortet inneholder svært få sikkerhetsdeltaljer, noe som gjør det meget lett å lage forfalskninger.

Brukes av NAV, skatteetaten og SSB

Aa-registeret forvaltes av NAV, som blant annet bruker registeret når de behandler søknader om ulike trygeytelser, lager statistikk og utbetaler sykepenger. I tillegg brukes register-opplysningene av Skatteetaten, Statistisk Sentralbyrå, politiet og Arbeidstilsynet.

Opplysningene danner også grunnlag for den offisielle sysselsettings— og sykefraværstatistikken, som lages av Statistisk Sentralbyrå. Den tilsynelatende hardt arbeidende afghaneren har bidratt sterkt på disse sysselsettingstallene.

Alle norske arbeidsgivere har plikt til å registrere sine ansatte i dette registeret dersom jobber mer enn fire timer hver uke, og dersom de er i jobb mer enn en syv dager.